
__________________________________________________________

На основу чл.15 и чл.29 Одлуке о градским управама („Службени лист Града Сремска Митровица“, бр. 30/2020), члана 12. раздео 5 и члана 42. став 1. алинеја 4 Одлуке о буџету Града Сремска Митровица за 2022. годину („Службени   лист Града Сремска Митровица“, бр. 25/2021 и 12/2022), Програма коришћења буџетских средстава за доделу студентских стипендија бр. 401-941/2022-III од 21.10.2022. године и Решења о расписивању јавног конкурса за доделу буџетских средстава за студентске стипендије бр.401-997/2022-XII, начелник Градске управе за образовање дана 26.10.2022. године, расписује:
КОНКУРС

ЗА ДОДЕЛУ СТУДЕНТСКИХ СТИПЕНДИЈА
I ПРЕДМЕТ КОНКУРСА И УСЛОВИ ЗА ДОДЕЛУ СТУДЕНТСКИХ СТИПЕНДИЈА

  Предмет конкурса је додела стипендија студентима који похађају факултете чији је оснивач Република Србија за школску 2022/2023 годину. 
  Стипендије се додељују студентима од друге до пете године (односно шесте)
  године основних академских студије,  мастер академских студија и интегрисаних студија, који су први пут уписани у школску 2022/2023 годину, начин финансирања-буџет,  из свих студијских области.

  Поред горе наведених услова студенти морају испунити и следеће услове:
- да су држављани Републике Србије;
- да имају пребивалиште на територији града Сремска Митровица у трајању од најмање 6 (шест) месеци пре расписивања предметног Конкурса;
-  да до краја текуће календарске године нису навршили 26 година живота;
- да су уписали било коју годину основних академских студија, мастер академских студија, или интегрисаних студија, изузев прве, у школској 2022/2023 години;
- да је просечна оцена на студијама најмање 9,50 - за све претходне године основних академских студија и интегрисаних студија, а за мастер студије обједињене све претходне  године основних академских студија;
- да су до затварања расписаног Конкурса положили све испите из претходно уписаних година.

II ПОТРЕБНА ДОКУМЕНТА
  Студент, приликом пријављивања на конкурс подноси следећа документа:

- образац пријаве (налази се на сајту града www.sremskamitrovica.rs у делу КОНКУРСИ);
- кратку биографију (обавезно адреса и контакт телефон);
- потврду о упису први пут на другу, односно сваку следећу годину студија, у школској 2022/2023; 

- потврду факултета о положеним испитима и  просечној оцени студирања;
- очитану личну карту;
- потврду из банке о текућем рачуну студента, или фотокопију картице текућег рачуна.
III ВИСИНА СТИПЕНДИЈЕ
  За студенте основних академских студија,  мастер академских студија из свих студијских области на факултетима, и интегрисаних студија, стипендија износи 13.000,00 динара (тринаестхиљададинара) месечно, по појединцу, у фиксном нето новчаном износу. 
IV ПОДНОШЕЊЕ ПРИЈАВЕ
  Рок за пријављивање на конкурс је од  27. октобра до 04. новембра 2022. године. 

  Конкурсна документација достављена по истеку наведеног рока неће бити разматрана.
  Пријаву, на предвиђеном обрасцу са пратећом документацијом, студент доставља у горе наведеном року лично, предајом документације на пријемном шалтеру услужног центра  Града Сремска Митровица, или путем поште, на следећу адресу: 
Градска управа за образовање,
Светог Димитрија бр. 13, 22000 Сремска Митровица 

са назнаком „Јавни конкурс за доделу студентских стипендија“.

V ПОСТУПАК ДОДЕЛЕ СТИПЕНДИЈА

  У року од 7 (седам) дана од дана завршетка Конкурса, Комисија је дужна да размотри сваку појединачну пријаву, достављену на предвиђеном обрасцу, са пратећом документацијом,  оцењујући испуњеност свих услова прописаних овим Програмом.  Након разматрања свих пријава,  Комисија начелнику Градске управе за образовање  доставља предлог ранг-листе.

  Предлог ранг-листе Градска управа за образовање објављује на интернет страници града Сремска Митровица www.sremskamitrovica.org.rs . Сваки студент, учесник конкурса, има право приговора у року од 8 (осам) дана од дана објављивања предлога ранг листе.

  Приговор се подноси Градском већу града Сремска Митровица, а преко Градске управе за образовање. Након истека рока за подношење приговора, у року од 3 (три) дана, Градска управа за  образовање сачињава листу студената који су поднели приговоре, и заједно са документацијом их доставља Градском већу. Градско веће је дужно да одлучи по приговору у року од  5 (пет) дана од дана достављања истих.

  Након што Градско веће одлучи по поднетом приговору, Комисија утврђује коначну ранг-листу и доставља је начелнику Градске управе.

  Коначна ранг-листа се објављује на званичној интернет страници града Сремска Митровица.

  Начелник Градске управе за образовање доноси решење о додели студентске стипендије на основу коначне ранг-листе, а затим са студентом закључује Уговор о додели студентске стипендије за школску 2022/2023. годину, којим се ближе уређују права и обавезе у вези са коришћењем стипендије. 

  Комисија је дужна да у предлогу ранг-листе и коначној ранг-листи наведе и пријаве које су одбачене, јер нису благовремене и потпуне, као и пријаве које су одбијене јер подносилац пријаве не испуњава услове за доделу накнаде за трошкове превоза, као и разлоге за одбацивање односно одбијање пријаве.
  Стипендије се додељују без обавезе враћања.        


  Студенти који добију стипендију не могу истовремено бити и корисници стипендија које додељују Министарство просвете, науке и технолошког развоја Републике Србије, Фондa за младе таленте Министарства омладине и спорта Републике Србије, или Републичког фонда за развој научног и уметничког подмлатка.
                                                                                                           Начелник ГУ за образовање
                                                                                                                          Зоран Ђурић                                
� за факултете чије студије трају шест година











